Deg yixef-agi, nwala-d awadem d yiferdisen i t-yebnan. Di tazwara, neẓra-d amek i yettbeddil di tmacahut ɣer tezlit, nufa-d belli imedyazen d iwudam i yellan di tmucuha i drran ula di tezlatin yerna fkan azal i yiwudam igejdanen kksen iwudam inaddayen, imi ineggura-agi ur sɛin ara tawuri iǧehden. Syin akin nexdem tasleḍt i yisem n uwadem, nessaweḍ ɣer yigemmaḍ belli llan yiwudam d isem i yesɛan di tmacahut i yesɛan ula di tezlit am Mqidec, Tafunst igujilen, Aserdun, izem, uccen. Nufa-d diɣ yella wanda ibeddel yisem n yiwudam; Zalgum tuɣal d Silyuna, Ɛerba tuɣal d Slilwan, Baba ḥnini d yelli-s Sɣira uɣalen baba inuba d Ɣriba. Amgired-agi yettuɣal ɣer tsiwelt n teḥkayin-agi di temnaḍt ɣer tayeḍ.